आइफा को ब्रांड एंबेसडर की जरूरत नहीं : अनिल  
अमिताभ और आइफा भले ही 10 साल बाद अलग हो गए हों, लेकिन अनिल कपूर को नहीं लगता कि इस समारोह को ब्रांड एंबेसडर की जरूरत है।
सुपर स्टार अमिताभ बच्चन और आइफा भले ही 10 साल बाद अलग हो गए हों, लेकिन अभिनेता अनिल कपूर को नहीं लगता कि इस समारोह को किसी ब्रांड एंबेसडर की जरूरत है।  बिग बी लंबे समय तक इस समारोह का चेहरा बने रहे, लेकिन दक्षिण की इंडस्ट्री के विरोध के बीच श्रीलंका में आयोजित कार्यक्रम में हिस्सा नहीं लेने के फैसले के बाद आइफा ने इस पद को समाप्त करने का फैसला कर लिया।  अनिल ने कहा कि इस साल टोरंटो के समारोह में अमिताभ की बहुत याद आएगी, लेकिन साथ ही उन्हें लगता है कि इतना बड़ा समारोह ब्रांड एंबेसडर के बिना भी आयोजित किया जा सकता है।  अनिल ने कहा, मुझे नहीं लगता कि आइफा को ब्रांड एंबेसडर की जरूरत है। यह लोगों को शिक्षित करने और उनका मनोरंजन करने का अपने आप में बहुत बड़ा मंच है। क्या आपने कभी ऑस्कर, कांस या बाफ्टा के ब्रांड एंबेसडर के बारे में सुना है। मुझे लगता है हमारी फिल्म इंडस्ट्री से जुड़ा हर व्यक्ति इसका ब्रांड एंबेसडर है।  अमिताभ पहले ही ट्विट कर चुके हैं कि वह इस साल आइफ समारोह में शामिल नहीं होंगे। बिग की गैरमौजूदगी से समारोह में उनकी कमी खलने के बारे में पूछे जाने पर अनिल ने कहा, हां, बिल्कुल। उनकी कमी हमेशा खलेगी और इसे कोई पूरा नहीं कर सकता। बेशक हमें उनकी याद आएगी।